15.

panee merkille, että Turkki hyväksyi vuonna 2021 neljännen ja viidennen oikeudellisen paketin, jotka ovat oikeansuuntaisia mutta vaatimattomia toimia, joilla ei puututa tärkeimpiin huolenaiheisiin; toteaa kuitenkin, että tämänhetkiset ongelmat eivät johdu pelkästään ongelmallisesta lainsäädännöstä vaan ovat usein tulosta siitä, ettei voimassa olevia asianmukaisia säännöksiä ole pantu täytäntöön eikä sitä varten ole poliittista tahtoa; on edelleen huolissaan oikeusvaltion ja oikeuslaitoksen riippumattomuuden ja puolueettomuuden jatkuvasta rapautumisesta Turkissa sekä hallituksen viime vuosina toteuttamien joukkoirtisanomisten lamaannuttavasta vaikutuksesta sekä hallituksen meneillään olevista oikeustapauksista antamista julkisista lausunnoista, mikä heikentää oikeuslaitoksen riippumattomuutta, puolueettomuutta ja yleisiä valmiuksia tarjota tehokkaita oikeussuojakeinoja ihmisoikeusrikkomuksia vastaan; pitää tässä yhteydessä valitettavana, että oikeuslaitoksen uudistuksilla ei korjata näitä perustavanlaatuisia puutteita; korostaa pitävänsä tätä äärimmäisen huolestuttavana, koska kyseessä on toimivan demokraattisen järjestelmän kulmakivi, joka toimii väestön palveluksessa ja hyväksi; panee merkille, että Turkin perustuslakituomioistuimeen nimitettiin tammikuussa 2021 tuomari, joka oli toiminut vain 20 päivää kassaatiotuomioistuimessa ja aiemmin Istanbulin pääsyyttäjänä, jolloin hän osallistui muun muassa Osman Kavalaa, Gezi-puiston mielenosoittajia ja toimittajana toimivia Can Dündaria ja Erdem Gülia vastaan nostettuihin kiistanalaisiin kanteisiin; huomauttaa, että tuomareiden ja syyttäjien neuvosto (HSK) aiheuttaa suurta huolta siitä, että oikeuslaitos ei ole täysin riippumaton; kehottaa jälleen korjaamaan kyseisen neuvoston rakenteelliset puutteet ja puutteet sen jäsenten valintaprosessissa, jotta voidaan varmistaa sen riippumattomuus ja lopettaa sen mielivaltaiset päätökset; tuomitsee jyrkästi useiden turkkilaisten tuomareiden ja syyttäjien irtisanomiset ja pakkosiirrot; muistuttaa, että kaikkia oikeuslaitoksessa tapahtuvia irtisanomisia ja nimityksiä olisi valvottava erityisen tiukasti, että toimeenpanovallan käyttäjää on kiellettävä puuttumasta oikeuslaitoksen toimintaan tai pyrkimästä vaikuttamaan siihen ja että tuomarien nimittämisessä on noudatettava riippumattomuuden ja puolueettomuuden periaatteita; on kauhistunut raporteista, joiden mukaan terrorismista syytettyjä henkilöitä edustavia asianajaja on vainottu siten, että heitä on syytetty samasta rikoksesta kuin heidän asiakastaan tai siihen liittyvästä rikoksesta, mikä on muodostanut selkeän esteen oikeudenmukaista oikeudenkäyntiä ja oikeussuojan saatavuutta koskevan oikeuden toteutumiselle; kehottaa Turkin hallitusta takaamaan asianajajien itsenäisen työskentelyn ja vapauttamaan kaikki ne, jotka on pidätetty laittomasti pelkästään oikeudellisten tehtäviensä hoitamisen vuoksi; panee erittäin huolestuneena merkille, että vaikka poikkeustila kumottiin virallisesti heinäkuussa 2018, sen vaikutukset demokratiaan ja perusoikeuksiin tuntuvat edelleen voimakkaasti, ja se vaikuttaa edelleen moniin henkilöihin, muun muassa yli 152 000 virkamieheen, kuten opettajiin, lääkäreihin, (rauhan-)tutkijoihin, asianajajiin, tuomareihin ja syyttäjiin, jotka erotettiin mielivaltaisesti ja joita kiellettiin pysyvästi työskentelemästä julkisella sektorilla tai jopa ammatissaan ylipäätään; korostaa, että monilla näistä irtisanomisista on edelleen tuhoisia vaikutuksia irtisanottuihin ja heidän perheisiinsä, mukaan lukien pysyvä sosiaalinen ja ammatillinen leima; suhtautuu erittäin epäilevästi hätätoimenpiteiden tilaa käsittelevän tutkintakomission toimintaan sisäisenä oikeussuojamekanismina sen riippumattomuuden ja puolueettomuuden puutteen vuoksi; panee merkille, että mielivaltaiset passien peruutukset ovat edelleen merkittävä vapaan liikkuvuuden loukkaus huolimatta joistakin asteittaisista parannuksista;